Bush-Putin (22/10/01) - 2001-10-22
U potpunosti se slažem sa stavom predsjednika Busha, i uvjeren sam da je akcija koju je poduzeo - odmjerena i adekvatna prijetnji sa ko
Predsjednik Bush se sinoć, nešto iza ponoći, vratio u Washington iz Kine gdje je dobio podršku zemalja Pacifičkog Kruga za svoj globalni rat protiv terorizma. Nakon dvodnevnog rada u plenumu i više bilateralnih susreta, lideri zemalja APEC-a izdali su političku deklaraciju kojom osudjuju napade na Sjedinjene Države i obećavaju saradnju u globalnim naprima da se zaustavi terorizam. Predsjednik Bush je, izmedju ostalih, odvojene sastanke imao sa kineskim predsjednikom Jiang Zeminom i japanskim premijerom Junichirom Koizumiem, a juče, pred polazak, gospodin Bush je imao 90-minutni sastanak sa ruskim predsjednikom Vladimirom Putinom. Rezultat tog sastanka, kako iz Shanghaja izvještava novinarka Glasa Amerike Paula Wolfson: Sjedinjene Države i Rusija se obavezuju na saradnju u ratu protiv terorizma i na zajedničku potragu za rješenjima po pitanju raketne odbrane. Oni kažu da da u svojim razgovorima napreduju prema jednom novom strateškom okviru saradnje. Ali, i na ovom - trećem ove godine - sastanku, obojica lidera zadržavaju ranije pozicije u vezi sa raketnom odbranom i sa sporazumom ABM o antibalističkim raketama. Predsjednik Bush kaže da želi da poništi taj hladnoratovski sporazum iz 1972. godine kako bi mogao izgraditi antiraketni odbrambeni štit. Predsjednik Putin ostaje skeptičan prema tome, ali zvuči optimistično. Na zajedničkoj press konferenciji u Shanghaju, govoreći uz pomoć prevodioca, on je rekao da je moguć odredjeni stepen medjusobnog razumijevanja u vezi sa sporazumom ABM. Ako ništa drugo, vjerujem da smo se sporazumjeli da možemo doći do saglasnosti uzimajući u obzir nacionalne interese Rusije i Sjedinjenih Država i uzimajući u obzir neophodnost da se na ovom veoma značajnom polju ojača medjunarodna stabilnost. Predsjednik Bush je ABM Sporazum nazvao zastarjelim i prevazidjenim. Nastavićemo da radimo zajedno na tome i utvrdimo da li u vezi sa sporazumom ABM možemo da nadjemo neke dodirne tačke, rekao je predsjednik Bush dodavši da Sjedinjene Države, umjesto konfrontacije, nastoje da uspostave s Rusijom nove odnose, zasnovane na saradnji i zajedničkim interesima. Predsjednik je izvještačima rekao da je način na koji je predsjednik Putin reagirao na prošlomjesečne terorističke napade na Ameriku - bio dovoljan dokaz da su odnosi dviju zemalja ušli u jednu novu fazu. On je znao da u tom trenutku američka vojska prelazi u stanje visoke pripravnosti. Da bi olakšao našu situaciju, da bi pokazao solidarnost, on je ruskoj vojsci naredio da prekine čitav niz manevara koji su već bili u toku. Amerika i ja, posebno, zapamtićemo ovaj prijateljski čin učinjen u vrijeme kad je to bilo dragocjeno, rekao je gospodin Bush. Ruski lider je rekao da se posljedice septembarskog napada na Ameriku - osjećaju u cijelom svijetu. On je dodao da podržava odluku da budu napadnute teroristički i talebanski ciljevi u Afghanistanu. U potpunosti se slažem sa stavom predsjednika Busha, i uvjeren sam da je akcija koju je poduzeo - odmjerena i adekvatna prijetnji sa kojom su bile suočene Sjedinjene Države, izjavio je Ruski predsjednik Ovo je bio njihov prvi lični susret nakon terorističkih napada 11. septembra. Predsjednici Bush i Putin sastaće se ponovo idućeg mjeseca, ovdje u Sjedinjenim Državama, i vrijeme od 12. do 14. novembra provešće na Bushovom ranchu u Crawfordu, savezna država Texas.